**TERMENII DE REFERINŢĂ**

**Obiectul auditului**

AO Mișcarea Ecologistă din Moldova anunţă concursul pentru selectarea companiei de audit care va efectua auditul independent al Proiectului „Comunitate responsabilă – peisaj terestru conservat”, contract de Grant MDA/SGP/OP5/Y6/CORE/BD/2017/07 din 24 iulie 2017, durata iulie 2017 – mai 2019, finanțat prin Programul de Granturi Mici GEF, implementat de PNUD cu bugetul de 49 950,00 USD.

**Raport individual pentru auditul detaliat**

Scopul raportului de audit separat pe proiect reprezintă auditul rapoartelor financiare prezentate donatorului de către AO Mișcarea Ecologistă din Moldova și exprimarea opiniei de audit în conformitate cu ISA800 „Raportul auditorului privind auditul cu scop special”, privind corespunderea rapoartelor financiare cu înregistrările contabile ale beneficiarului de grant și cerințele contractului de grant semnat între beneficiarul contractului de grant și donator.

Pentru exprimarea unei opinii asupra rapoartelor financiare ale beneficiarului de grant, auditorul trebuie să verifice şi să evalueze concluziile formulate în baza dovezilor de audit obţinute pe parcursul exercitării auditului cu obiectiv special.

Raportul auditorului va fi efectuat în conformitate cu standardele internaționale de audit şi trebuie să conţină opinia clar exprimată sub formă scrisă.

**La efectuarea auditului pe proiect o atenţie deosebită va fi acordată următoarelor aspecte**

* Analiza cheltuielilor mijloacelor de grant şi a documentelor corespunzătoare, prezentate donatorului, cu scopul de a determina dacă acestea sunt raţionale după caracterul lor general, dacă sunt permise de condiţiile de acordare a mijloacelor financiare, dacă sunt confirmate cu documentele necesare, cât şi cu scopul de a determina dacă cheltuielile reflectate în raportul financiar corespund cu documentele contabile ale beneficiarului grantului. Auditorul va determina dacă cheltuielile sunt recunoscute și înregistrate conform legislației în vigoare și cerințele contractului de grant;
* Verificarea respectării contractului de grant de către beneficiarul grantului. Analiza dată trebuie să includă verificarea rapoartelor prezentate donatorului, verificarea compatibilităţii procesului de achiziţionare a bunurilor şi serviciilor cu cerinţele contractului de grant, respectarea bugetului aprobat. Pe parcursul analizei totodată se verifică şi respectarea legislaţiei în vigoare în procesul administrării grantului.
* Auditorii vor avea acces la toate documentele şi actele contabile în ceea ce priveşte procedura de alocare, gestionare şi raportare a granturilor Asociaţiei.
* AO Mișcarea Ecologistă din Moldova va asigura sprijinul şi spaţiul necesar pentru auditor pentru a facilita procesul de audit, precum şi accesul acestuia la orice informaţie necesară.

**Sarcini tehnice**

1. Raportul de audit, verificat şi semnat de auditorul responsabil (sa fie inclus numele, prenumele și poziția auditorului, nu doar numele companiei) va fi prezentat Asociaţiei conform termenelor indicate la compartimentul „Obiectul auditului”;
2. Raportul de audit trebuie să indice clar opinia generală de audit, detaliile privind metodologia de audit și scopul auditului;
3. Asigurarea faptului că auditul a fost efectuat în conformitate cu standardele internaționale de audit și de către auditor calificat și licențiat;
4. Pentru auditul efectuat, raportul de audit va fi prezentat în 2 exemplare în limba română și versiunea electronică a acestora (în format pdf).

**Scrisoare către management**

Pe lângă raportul de audit, auditorul va pregăti o scrisoare în care va include concluzia de audit privind:

1. Rezultatele controlului;
2. Recomandările auditorului pentru a înlătura deficiențele identificate (recomandările vor fi prezentate în ordinea priorităților);

Raportul de audit întocmit va putea fi făcut public de către AO Mișcarea Ecologistă din Moldova fără vreo limitare sau condiţie;

**Oferta de participare la concurs trebuie să conţină informaţie concisă cu indicarea următoarelor date**

* Denumirea ofertantului, numărul telefonul de contact, adresa electronică şi prezentarea persoanelor care vor fi implicate nemijlocit în auditarea organizaţiei;
* Descrierea companiei ofertante, a experienţei în domeniu;
* Licenţa pentru activitatea de audit (copia);
* Oferta financiară, care să indice preţul serviciilor de audit, fără TVA şi perioada exactă de efectuare a auditului, cu respectarea termenelor indicate mai sus;

**Criteriile de evaluare a ofertelor**

Examinarea ofertelor va fi efectuată de către Comisia de concurs în baza următoarelor criterii:

1. Experienţa în domeniu – companiile de audit interesate trebuie să aibă experienţă în auditarea organizaţiilor necomerciale din Republica Moldova;
2. Calificarea echipei care va efectua auditul;
3. Perioada de efectuare a auditului şi termenul de prezentare a rezultatelor auditului;
4. Preţul serviciilor de audit.